《秋夜同人小集水月亭用昌黎曲江荷花行韵》
清代·王汝璧

连天白露秋山净，山光在水天如镜。方亭团坐三五人，案户天河正当正。

波心倒映台符六，三朵红云烂盈目。星冠翠盖来娑娑，世间尤物原无多。

吴郎拍遍普庵咒，张生唱出《西州》歌。我舞巴歈惭下里，碎玉喷珠落池里。

金波杳杳月未来，呼之不出聊举杯。红镫翕赩夜珠泣，莲花欲落镫花开。

好待银蟾推驾玉轮出，青天碧海昔昔相趋陪。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。